b'\n_START_ARTICLE_\nEroarea de culoare Treskilling\n_START_PARAGRAPH_\nEroarea de culoare Treskilling se num\xc4\x83r\xc4\x83 printre cele mai rare \xc8\x99i mai scumpe m\xc4\x83rci po\xc8\x99tale din lume. A fost emis\xc4\x83 la 1 iulie 1855 \xc3\xaen Suedia \xc8\x99i s-a p\xc4\x83strat p\xc3\xa2n\xc4\x83 \xc3\xaen prezent doar \xc3\xaentr-un singur exemplar._NEWLINE_A f\xc4\x83cut parte din prima serie de m\xc4\x83rci po\xc8\x99tale a Suediei din anul 1855, serie care consta din cinci valori de 3, 4, 6, 8 \xc8\x99i 24 skillingi. Motivul de pe imaginea timbrului este al stemei regatului Suediei, inscrip\xc8\x9bia "Frim\xc3\xa4rke", numele \xc8\x9b\xc4\x83rii \xc8\x99i valoarea nominal\xc4\x83. Designul i-a apar\xc8\x9binut lui P. A. Sparre. Eroarea s-a produs prin introducerea unui cli\xc8\x99eu de 3 killingi \xc3\xaen coala de 8 skillingi care este tip\xc4\x83rit\xc4\x83 \xc3\xaen galben-portocaliu. Nu se cunoa\xc8\x99te num\xc4\x83rul m\xc4\x83rcilor tip\xc4\x83rite, aceast\xc4\x83 gre\xc8\x99eal\xc4\x83 r\xc4\x83m\xc3\xa2n\xc3\xa2nd neobservat\xc4\x83._NEWLINE_\xc3\x8en anul 1886, t\xc3\xa2n\xc4\x83rul colec\xc8\x9bionar Georg Wilhelm Baeckman a descoperit un exemplar din m\xc4\x83rcile tip\xc4\x83rite gre\xc8\x99it, \xc3\xaen podul casei bunicii sale. A v\xc3\xa2ndut marca pentru 7 coroane la un v\xc3\xa2nz\xc4\x83tor intermediar de m\xc4\x83rci po\xc8\x99tale, Heinrich Lichtenstein. Dup\xc4\x83 ce a intrat \xc3\xaen posesia a nenum\xc4\x83ra\xc8\x9bi proprietari, a ajuns \xc3\xaen proprietatea unui v\xc3\xa2nz\xc4\x83tor intermediar din Viena, Sigmund Friedl. Acesta a v\xc3\xa2ndut-o pentru 4000 de guldeni \xc3\xaen anul 1894, renumitului colec\xc8\x9bionar Philipp von Ferrary. Cu ocazia lichid\xc4\x83rii colec\xc8\x9biei lui Ferrary de c\xc4\x83tre guvernul francez, dup\xc4\x83 cel de-al doilea r\xc4\x83zboi mondial, marca Tre Skilling Banco a fost cump\xc4\x83rat\xc4\x83 de baronul Eric Leijonhufyud. Acesta a v\xc3\xa2ndut-o la scurt timp, pentru 1.500 \xc2\xa3, filatelistului suedez Claes A. Tamm._NEWLINE_\xc3\x8en 1937 Tre Skilling Banco a intrat \xc3\xaen posesia regelui Carol al II-lea pentru 5.000 \xc2\xa3, \xc3\xaen urma unei licita\xc8\x9bii organizate de casa H. R. Harmer. \xc3\x8en 1950 a intrat \xc3\xaen posesia lui Rene Berlingen pentru o sum\xc4\x83 care nu este cunoscut\xc4\x83._NEWLINE_\xc3\x8en anul 1984 a intrat \xc3\xaen posesia lui David Feldman pentru suma de 977.500 franci elve\xc8\x9bieni. \xc3\x8en 1996 marca a fost v\xc3\xa2ndut\xc4\x83 de o cas\xc4\x83 de licita\xc8\x9bii din Viena pentru suma de 2,5 milioane de franci elve\xc8\x9bieni (1,6 milioane de euro). Deoarece marca a fost cump\xc4\x83rat\xc4\x83 de un comisionar, proprietarul s\xc4\x83u actual este necunoscut. \xc3\x8en compara\xc8\x9bie cu greutatea sa, marca este considerat\xc4\x83 nu numai cea mai scump\xc4\x83 din lume, ci cel mai scump obiect din lume.'